Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

H παρούσα πρόταση κανονισμού αποσκοπεί στο να διευκολύνει τη μετάβαση από προηγούμενα καθεστώτα αναδιάρθρωσης του αμπελώνα και την εφαρμογή μιας πολιτικής αντικαταστάσεως των γενεών στον αμπελοοινικό τομέα.

Σε πολλά κράτη μέλη ενθαρρύνεται η εγκατάσταση νέων αμπελουργών με τη χορήγηση νέων δικαιωμάτων φύτευσης και τη δυνατότητα να συμμετέχουν στα σχέδια αναδιαρθρώσεως και μετατροπής του αμπελώνα. Η πολιτική αυτή ασκήθηκε εν μέρει με τον κανονισμό (ΕΚ) αριθ. 1493/1999 με την εφαρμογή του συστήματος των αποθεματικών των δικαιωμάτων φύτευσης. Κατά τη μετάβαση από τα προηγούμενα καθεστώτα που εφαρμόσθηκαν σε αρκετά κράτη μέλη προς τη νέα ΚΟΑ, αποδείχθηκε ότι ήταν ανάγκη να εισαχθεί η δυνατότητα για τα δικαιώματα νέας φύτευσης που χορηγούνται στο πλαίσιο των παλαιών σχεδίων υλικής βελτίωσης (ΣΥΒ) καθώς και αυτά που χορηγούνται στους νέους γεωργούς να είναι επιλέξιμα προσωρινά στο καθεστώς των ενισχύσεων στην αναδιάρθρωση όπως αυτό ίσχυε προηγουμένως. Αργότερα η εφαρμογή του συστήματος των αποθεματικών που προβλέπεται στο άρθρο 5 του εν λόγω κανονισμού θα επιτρέψει να εφαρμοσθεί πλήρως η πολιτική "νέοι αμπελουργοί" χωρίς να χρειάζεται παρέκκλιση.

2001/0132 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C , της , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , της , σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , της , σ. .

Εκτιμώντας το εξής :

(1) Πολλά κράτη μέλη ασκούν δραστήρια πολιτική όσον αφορά την αντικατάσταση των γενεών στο γεωργικό τομέα. Η πολιτική αυτή απέδωσε ειδικότερα στον αμπελοοινικό τομέα όπου οι ανάγκες ανανεώσεως είναι σημαντικές.

(2) Για να διευκολυνθεί μια τέτοια πολιτική και αναμένοντας την εφαρμογή των αποθεματικών των δικαιωμάτων φυτεύσεως, πρέπει να προβλεφθεί η δυνατότητα για τα δικαιώματα νέων φυτεύσεων που χορηγούνται στους νέους γεωργούς να είναι προσωρινώς επιλέξιμα στο καθεστώς στήριξης στην αναδιάρθρωση που θεσπίσθηκε από τον κανονισμό (ΕΚ) αριθ. 1493/1999 του Συμβουλίου [4]. Η δυνατότητα αυτή πρέπει επίσης να αναγνωρισθεί και για τα δικαιώματα νέας φύτευσης που χορηγούνται στο πλαίσιο των παλαιών σχεδίων υλικής βελτίωσης (ΣΥΒ) που αναφέρονται στον κανονισμό (ΕΚ) αριθ. 950/97 του Συμβουλίου της 20ης Μαΐου 1997 για τη βελτίωση της αποτελεσματικότητας των γεωργικών διαρθρώσεων [5] για να διευκολυνθεί η μετάβαση από προηγούμενα καθεστώτα.

[4] ΕΕ L 179 της 14.7.1999, σ. 1. Κανονισμός όπως τροποποιήθηκε από τον κανονισμό (ΕΚ) αριθ. 2826/2000 (ΕΕ L 328 της 23.12.2000, σ. 2).

[5] ΕΕ L 142 της 2.6.1997, σ. 1.

(3) Πρέπει συνεπώς να τροποποιηθεί ο κανονισμός (ΕΚ) αριθ. 1493/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1493/1999 του Συμβουλίου τροποποιείται ως εξής :

1. Στο άρθρο 11, παράγραφος 3, προστίθεται το ακόλουθο τρίτο εδάφιο :

"Καλύπτει τα δικαιώματα νέας φύτευσης που χορηγούνται στο πλαίσιο των σχεδίων υλικής βελτίωσης (ΣΥΒ) που αναφέρονται στον κανονισμό (ΕΚ) αριθ. 950/97 καθώς και σ´αυτά που χορηγούνται στους νέους γεωργούς και χρησιμοποιούνται κατά τη διάρκεια των περιόδων 2000/01, 2001/02 και 2002/03."

2. Στο άρθρο 15, δεύτερο εδάφιο, το στοιχείο β) αντικαθίσταται από το εξής κείμενο :

"β) διατάξεις που διέπουν τη χρησιμοποίηση των δικαιωμάτων αναφύτευσης γενικά και νέας φύτευσης που χορηγούνται στο πλαίσιο των σχεδίων υλικής βελτίωσης και στους νέους γεωργούς στην εφαρμογή των προγραμμάτων.".

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>